b"\n_START_ARTICLE_\nL'Albareda (Vilanova de Sau)\n_START_SECTION_\nDescripci\xc3\xb3\n_START_PARAGRAPH_\nMasia de planta rectangular, constru\xc3\xafda aprofitant el desnivell del terreny, \xc3\xa9s coberta a dos vessants, mentre que la teulada de ponent, formant una mena d'esgla\xc3\xb3, \xc3\xa9s d'un sol vessant. A nivell del primer pis s'hi obre un portal, al qual s'accedeix a partir d'una escala exterior. A llevant, el vessant es troba truncat deixant un espai buit al mig, i s'hi obre, tamb\xc3\xa9, un altre portal, tot i que aquest \xc3\xa9s dovellat i correspon a l'entrada de la casa. A migdia hi un portal rectangular, al davant del qual s'hi forma una cabanya de moderna construcci\xc3\xb3. \xc3\x89s constru\xc3\xafda amb pedra rogenca, i envoltada per edificacions noves que desmereixen l'antiga estructura. L'estat de conservaci\xc3\xb3 \xc3\xa9s bo. Es troba deshabitada i serveix nom\xc3\xa9s de corral.\n_START_SECTION_\nHist\xc3\xb2ria\n_START_PARAGRAPH_\nAntiga masia que es troba dins de la demarcaci\xc3\xb3 del primitiu terme de Sau, avui englobat a Vilanova de Sau. Entre els 16 masos que es registren en el fogatge de 1553 de la parr\xc3\xb2quia i terme de Sau hi trobem a Antoni Albareda, habitant del mas. Est\xc3\xa0 situat damunt el modern hostal de la Riba, formant un grup de quatre o cinc masos antics i la majoria deshabitats."